送姜和父
作者：謝逸
朝代：宋

paragraphs: 掠眼年光洒飛雹，三載從游只如昨。
似聞買船修水來，俄見呼童理歸橐。
酸寒自是臨川尉，况值凶年羣盜作。
干戈陌上玩經史，金鼓聲中挹杯杓。
上官喑嗚百吏怖，人皆唯唯君諤諤。
此行作邑亂山中，安得校書天祿閣。
歸謁黄龍老比邱，乞取囊中萬金藥。
吾體潰悶假雙井，信信致之亦不惡。